КОГАТО НОСЛЕТО ТЕЧЕ


Колкото и да пазим децата си, дойде ли зима, настинката и грипът дебнат от всеки ъгъл. И ето, първите симптоми са налице – повишена температура, кашлица, хрема, загуба на апетит, повръщане. Естествено, веднага изпадаме в ужас. Какво става? Най-добре е да каже педиатърът, но не е зле и сами да се ориентираме в симптомите на грипа и настинката. Често ги бъркаме, но ако се научим да ги разпознаваме, ще можем да реагираме по-адекватно и навреме.


НАСТИНКАТА


В най-общия си вид тя е инфекция на горните дихателни пътища. Причинява се от голям брой вируси, затова е трудно да ги избегнем. При настинката детето се оплаква от хрема с жълтеникав или зеленикав секрет от носа, температура, кашлица, зачервено и болезнено гърло, отпадналост.

Настинката се предава лесно, защото вирусите се намират в секрета, който детето изхвърля при кашляне или говор. Тези вируси са устойчиви и могат да останат живи по ръцете му в продължение на няколко часа. Затова, ако детето е било в контакт с болно дете, което е докосвало, а след това е пипнало носа и устата си, вероятността да се зарази е много висока.


Не е възможно да предпазим малките от вирусите, които кръжат около тях, но можем да ги научим да покриват носа или устата си, когато някои наоколо киха или кашля, да мият редовно ръцете си, да не разменят предмети с болни връстници.

Ако детето вече се е заразило, има няколко стъпки на симптоматично лечение, които ще го накарат да се почувства по-добре: използване на общоукрепващи витамини, капки за нос, сироп за кашлица и други медикаменти, които подобряват дишането, облекчават състоянието и намаляват усещането за дискомфорт.


Най-често симптомите отшумяват от 10 до 14 дни. Обичайният въпрос е – а трябва ли да се вземат антибиотици? Това ще реши само лекарят.


Антибиотиците няма да повлияят на настинката и оздравяването няма да настъпи по-бързо, но ще се избегне рискът от възможни усложнения. Все пак едно течащо носле в сезона на вирусите не е краят на света и не означава непременно, че детето трябва да пие антибиотик.

ГРИПЪТ


Лесно е да объркаме грипа с настинката, защото много от симптомите им си приличат. Как тогава да ги различим? Грипът обикновено започва внезапно, докато симптомите на настинката се проявяват постепенно. Освен това при настинката детето рядко вдига много висока температура, докато при грип „гори”. В никакъв случай обаче това разграничение не е общовалидно, затова вземете мерки още при появата на първите симптоми и оставете детето у дома.

КАКВО ДА ПРАВИМ?


Не се доверявайте на „рецептите на баба” и потърсете съвета на специалист. Следете редовно температурата. Ако използвате традиционния термометър с живачен стълб, трябва да се уверите, че върхът му е плътно в ямката под мишницата. Дръжте термометъра поне три минути. При температура над 38`С трябва да дадете противотемпературно средство. Едно и също температуропонижаващо лекарство може да се дава през интервал от 4 часа, но не повече от 3-4 пъти в едно денонощие. Ефект може да се очаква след 45 минути до един час. При температура над 39`С веднага повикайте лекар в къщи заради опасността от температурен гърч.


И не изпадайте в паника – болестите са и част от израстването.







Сп. „Бърборино”   
